**Ministru kabineta noteikumu projekta “Kārtība, kādā elektroniskās darba laika uzskaites sistēmas dati sniedzami iekļaušanai vienotajā elektroniskās darba laika uzskaites datubāzē, un prasības elektroniskās darba laika uzskaites sistēmas ārējai drošības pārbaudei un auditācijas pierakstiem” un noteikumu projekta “Grozījumi Ministru kabineta 2015.gada 28.jūlija noteikumos Nr.438 „Būvniecības informācijas sistēmas noteikumi”” sākotnējās ietekmes novērtējuma apvienotais ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar likuma “Par nodokļiem un nodevām” Pārejas noteikumu 196.punktu datu nodošana no elektroniskās darba laika uzskaites sistēmām (turpmāk – EDLUS) uz vienoto elektroniskās darba laika uzskaites datubāzi (turpmāk-VEDLUDB) ir uzsākama no 2020.gada 1.februāra. Noteikumu projekts “Kārtība, kādā elektroniskās darba laika uzskaites sistēmas dati sniedzami iekļaušanai vienotajā elektroniskās darba laika uzskaites datubāzē, un prasības elektroniskās darba laika uzskaites sistēmas ārējai drošības pārbaudei un auditācijas pierakstiem” satur detalizētu regulējumu attiecībā uz datu nodošanas nosacījumiem, tai skaitā datu nodošanas formātu, un kārtību, kādā tiek veikta datu kvalitātes pārbaude un kļūdaino datu labošana. Tāpat noteikumu projekts nosaka prasības personai, kas var veikt ārējo drošības pārbaudi elektroniskās darba laika uzskaites sistēmai, kā arī noteikt prasības EDLUS auditācijas pierakstu veidošanai, uzglabāšanai un izsniegšanai.  Ministru kabineta noteikumu projekts “Grozījumi Ministru kabineta 2015. gada 28.jūlija noteikumos Nr. 438 “Būvniecības informācijas sistēmas noteikumi” papildina spēkā esošo noteikumu regulējumu, nosakot Būvniecības informācijas sistēmas turētāja tiesības attiecībā uz VEDLUDB uzturēšanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Kārtība, kādā elektroniskās darba laika uzskaites sistēmas dati sniedzami iekļaušanai vienotajā elektroniskās darba laika uzskaites datubāzē, un prasības elektroniskās darba laika uzskaites sistēmas ārējai drošības pārbaudei un auditācijas pierakstiem” ir izstrādāts atbilstoši likuma “Par nodokļiem un nodevām” 110.panta trešās daļas, 112.panta ceturtās daļas un 113.panta otrās daļas deleģējumam.  Ministru kabineta noteikumu projekts “Grozījumi Ministru kabineta 2015. gada 28.jūlija noteikumos Nr.438 „Būvniecības informācijas sistēmas noteikumi” (turpmāk – BIS noteikumu projekts) ir izstrādāts atbilstoši Būvniecības likuma 5.panta pirmās daļas 6.punkta un likuma “Par nodokļiem un nodevām” 114.panta piektās daļas deleģējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2017.gada 22.jūnijā pieņēma likumu “Grozījumi likumā “Par nodokļiem un nodevām””, kas paredz ieviest elektronisko darba laika uzskaiti būvniecībā.  Ar minētajā likumā noteikto regulējumu par elektroniskās darba laika uzskaites ieviešanu būvniecībā tiek risināti tādi nozīmīgi jautājumi kā ēnu ekonomikas mazināšana, godīga konkurence, nodokļu nomaksas veicināšana.  EDLUS tika ieviesta būvlaukumos no 2017.gada 1.oktobra, savukārt EDLUS uzkrāto datu nodošana glabāšanai centralizēti VEDLUDB paredzēta no 2020.gada 1.februāra.  Likuma “Par nodokļiem un nodevām” 112.panta pirmā daļa nosaka, lai apkopotu un uzturētu EDLUS iekļautos datus, kā arī izsniegtu tos Valsts ieņēmumu dienestam (turpmāk – VID), Valsts darba inspekcijai (turpmāk – VDI) un Būvniecības valsts kontroles birojam (turpmāk – BVKB) to funkciju veikšanai, tiek izveidota VEDLUDB. Ievērojot likuma 112.panta otrajā daļā noteikto, paredzēts, ka VEDLUDB datus izmantos:  - VID - iedzīvotāju ienākuma nodokļa, valsts sociālās apdrošināšanas obligāto iemaksu un mikrouzņēmumu nodokļa administrēšanai;  - VDI - darba tiesiskās attiecības reglamentējošo normatīvo aktu ievērošanas uzraudzībai un kontrolei;  - BVKB - būvspeciālistu pienākumu izpildes kontrolei atbilstoši Būvniecības likuma 6.1 panta pirmās daļas 1. punktā noteiktajam;  - Centrālā statistikas pārvalde – darba samaksas statistikas analīzei un novērtējumam.  Vienlaikus paredzēts, ka VEDLUDB datus, kas nesatur fizisko personu identificējošu informāciju, varēs izmantot būvniecības politikas veidošanai un būvniecības nozares vispārīgās pārraudzības īstenošanai.  Tādējādi VEDLUDB nepieciešama, lai apkopotu datus no EDLUS un vienkopus kontroles un uzraudzības funkciju īstenošanai būtu pieejama informācija par būvlaukumā nodarbināto personu nostrādātajām stundām jaunas trešās grupas būves būvlaukumā vai būvlaukumā, kurā tiek veikti būvdarbi, kuru izmaksas veido 350 000 *euro* (spēkā no 2020.gada 1.janvāra) vai vairāk.  VEDLUDB tiek veidota būvniecības informācijas sistēmas ietvaros, kas atbilst Valsts informācijas sistēmu likuma un tam pakārtoto normatīvo aktu prasībām, t.sk. Ministru kabineta 2015.gada 28.jūlija noteikumiem Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” un kurai noteiktas paaugstinātas drošības prasības.  Ievērojot Ministru kabineta 2018.gada 7.augusta sēdes protokollēmuma 2.punktu (prot. Nr.37, 73 §) un likuma “Par nodokļiem un nodevām” 112.panta pirmajā daļā noteikto, VEDLUDB ir BIS sastāvdaļa un tās pārzinis un turētājs ir BVKB.  VEDLUDB visas personas, kam tiek piešķirtas tās lietošanas tiesības (katrai personai tiek noteikts atšķirīgs tiesību apjoms), varēs autorizēties un veikt datu ievadīšanu un/vai iegūšanu un to analīzi. Datu analīzes iespējas tiks nodrošinātas, izmantojot likuma “Par nodokļiem un nodevām” 113., 116. un 117. pantā noteiktos ievadāmos datus par būvlaukumā nodarbinātu personu, būvdarbu veicējiem, būvlaukumu identifikāciju, noslēgto līgumu ar būvniecības ierosinātāju un apakšuzņēmējiem summām un būvdarbu uzsākšanas un izpildes laikiem. Datu analīzes iespējas, izmantojot vienu vai vairākus atlasītos kritērijus.  Elektroniskās darba laika uzskaites dati attiecas uz katru būvlaukumā nodarbināto. EDLUS, kas tiek ieviesta būvlaukumā, tiek reģistrēts katrs būvlaukumā nodarbinātais, kā arī uzturēti tā personas dati. Tāpat EDLUS tiek reģistrēti un uzturēti dati par būvkomersantiem un apakšuzņēmējiem. Lai elektroniskās darba laika uzskaites dati būtu izmantojami nodokļu administrēšanai, datiem par nodarbināto un darba devēju jābūt precīziem un aktuāliem. Datu precizitāte un aktualitāte tiks nodrošināta, VEDLUDB veidojot sasaisti ar Iedzīvotāju reģistra datiem un VID vai Komercreģistra datiem un pie datu nodošanas pārbaudot iesniegto datu atbilstību valsts informācijas sistēmās reģistrētajiem datiem. Datu apmaiņa notiks, izmantojot esošās būvniecības informācijas sistēmas saskarnes – ar Iedzīvotāju reģistru – pa tiešo, ar Uzņēmumu reģistru, izmantojot Valsts informācijas sistēmu savietotāju. Ar Valsts ieņēmumu dienestu saskarni veidos pa tiešo.  Būvlaukumā nodarbināto personu darba laika reģistrācijas un uzskaites datu lauki – vārds, uzvārds, personas kods, pēc EDLUS datu saņemšanas VEDLUDB tiks salīdzināti ar Iedzīvotāju reģistra datiem, savukārt darba devēja nosaukums un reģistrācijas numurs – ar Komercreģistra datiem. Gadījumā, ja darba devējs ir fiziska persona, tiek salīdzināts darba devēja vārds un uzvārds ar Iedzīvotāju reģistra datiem, izņemot ārvalstniekus. Veicot datu salīdzināšanu, būvlaukumā nodarbinātās personas un darba devēja – fiziskas personas galvenais identifikators ir personas kods, un darba devēja galvenais identifikators ir Uzņēmumu reģistra vienotais reģistrācijas numurs. Neatbilstības atklāšanas gadījumā VEDLUDB nosūtīs paziņojumu EDLUS.  VEDLUDB salīdzinās EDLUS iekļautos būvlaukumā nodarbināto personu darba laika reģistrācijas un uzskaites datu laukus – vārds, uzvārds, personas kods – ar Iedzīvotāju reģistra datiem, izņemot ārvalstniekus, kam nav piešķirts personas kods.  Ārzemniekam var izsniegt termiņuzturēšanās atļauju vai pastāvīgās uzturēšanās atļauju. Iedzīvotāju reģistra likuma 3. panta 2. punktā noteikts, ka Iedzīvotāju reģistrā iekļauj un aktualizē ziņas par personām, kuras Latvijā saņēmušas uzturēšanās atļauju, reģistrācijas apliecību vai pastāvīgās uzturēšanās apliecību.  Ārzemnieks, saņemot uzturēšanās atļauju Latvijas Republikā, tiek reģistrēts Iedzīvotāju reģistrā, un tam tiek piešķirts personas kods atbilstoši Iedzīvotāju reģistra likuma 5. panta pirmajai daļai.  Savukārt galvenais būvdarbu veicējs pēc paziņojuma saņemšanas par datu nepieņemšanu precizēs kļūdainos datus un precizētos datus iesniegs VEDLUDB.  Apakšuzņēmēja informācija par noslēgtajiem līgumiem ievadīšanas brīdī tiks salīdzināta ar Iedzīvotāju reģistra un Uzņēmumu reģistra datiem. Sistēmas funkcionalitāte neļaus apakšuzņēmējam iesniegt informāciju ar kļūdainiem datiem. Šādi tiks nodrošināta datu pareizības pārbaude, nodrošinot datu kvalitāti.  EDLUS reģistrētos laikus, kad persona ieradusies būvlaukumā un atstājusi to, kā arī summāro laiku reģistrē ar precizitāti, kas nav mazāka par stundām un minūtēm. Galvenais būvdarbu veicējs var iesniegt VEDLUDB atskaites, kurās laiks tiek norādīts ar precizitāti līdz sekundei. Šajā gadījumā VEDLUDB veiks laika noapaļošanu līdz minūtēm.  VEDLUDB tiks nodrošināta:  - iespēja no VEDLUDB iegūt visu likuma “Par nodokļiem un nodevām” 113.panta pirmās daļas 1.punktā un ceturtajā daļā, 116.panta pirmās daļas 7., 8. un 9.punktā un 117.panta 4.punktā norādīto informāciju, kas iesniegta iekļaušanai VEDLUDB, elektroniskā veidā, kas ļautu atbilstoši likumā “Par nodokļiem un nodevām” 112.pantā noteiktajiem VEDLUDB datu izmantošanas mērķiem atlasīt datus un patstāvīgi izveidot nepieciešamos pārskatus kopsakarā ar citu VEDLUDB lietotāja rīcībā esošo informāciju;  - galvenā būvdarbu veicēja nodoto datu glabāšana trīs gadus no būvlaukumā nodarbināto personu darba laika uzskaites datu reģistrēšanas brīža EDLUS.   * iespēja VEDLUDB saņemt EDLUS datus strukturētā veidā, piemēram, JSON formātā;   - iespēja VEDLUDB uzkrātos datus elektroniskā veidā atlasīt un lejuplādēt VEDLUDB lietotāja informācijas sistēmā (t.i., VEDLDUB datu izsniegšana strukturētā veidā, piemēram, CSV vai XML formātā), lai VEDLUDB uzkrātos datus riska analīzes vajadzībām varētu analizēt kopsakarā ar citu VEDLUDB lietotāja rīcībā esošo informāciju;  - tiešsaistes piekļuve VEDLUDB. Izmantojot tiešsaistes piekļuvi, VEDLUDB tiks paredzēta iespēja VEDLUDB lietotājiem pašiem atlasīt nepieciešamos datus un veidot pārskatus likumā “Par nodokļiem un nodevām” 112.pantā noteiktajiem VEDLUDB datu izmantošanas mērķim;  - personas datu apstrādes drošība un organizatoriskā pārvaldība atbilstoši normatīvajiem aktiem par fizisko personu datu aizsardzību;  - Eiropas Parlamenta un Padomes 2016. gada 27. aprīļa regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasību par fizisko personu datu aizsardzību ievērošana;   * ka VEDLUDB dati tiks saņemti un būs pieejami sistēmas lietotājiem strukturētā veidā. VEDLUDB iekļautos datus apstrādās un nodrošinās pieejamību BIS lietotājiem, galvenajam būvdarbu veicējam, apakšuzņēmējam un būvlaukumā nodarbinātajām personām atbilstoši kompetencei, izmantojot valsts informācijas sistēmu savietotāju vai BIS tīmekļa pakalpes; * iespēja veikt sistēmas lietotāja identitātes pārbaudi (autentifikāciju), izmantojot valsts informācijas sistēmu savietotāja vienotās pieteikšanās moduli, vai tīmekļu pakalpēm, izmantojot lietotājvārdu, paroli un sertifikātu.   Lai nepārprotami noteiktu BVKB atbildību par VEDLUDB datu kvalitāti, tiek noteikts, ka BVKB atbild par datu pieejamību, konfidencialitāti un integritāti, nodrošinot atbilstību iesniegtajiem datiem. Ņemot vērā, ka Birojs ir Vienotās elektroniskās darba laika uzskaites datu bāzes pārzinis un turētājs, BVKB ir atbildīgs par BIS ievadīto datu pieejamību, konfidencialitāti un integritāti, nodrošinot atbilstību iesniegtajiem datiem.  2019.gada 30.maijā Saeimā tika pieņemts likums “Grozījumi likumā “Par nodokļiem un nodevām””, kas paredz pilnveidot regulējumu attiecībā uz elektronisko darba laika uzskaiti un, cita starpā, paredz deleģējumu Ministru kabinetam noteikt prasības personai, kas var veikt ārējo drošības pārbaudi EDLUS. Minētā likuma izstrādes un saskaņošanas procesā notika plašas diskusijas, t.sk. ar būvniecības nozares pārstāvjiem un informācijas tehnoloģiju izstrādātājiem, par normatīvā regulējuma, kas reglamentē EDLUS, pilnveidošanu. Tika diskutēts arī par regulējumu, kas būtu jānosaka normatīvajā aktā attiecībā uz EDLUS ārējo drošības pārbaudi. Diskusiju rezultātā tika secināts, ka EDLUS ārējo drošības pārbaudi var veikt juridiskā persona, kas ir reģistrēta Eiropas Savienības vai Eiropas Ekonomikas zonas dalībvalstī, kura apstrādā pārbaudes laikā iegūto informāciju vienīgi Eiropas Savienības un Eiropas Ekonomikas zonas valstu teritorijā un kuras šajā pārbaudes veikšanā iesaistītie darbinieki atbilst šādām prasībām:  1) tie ir Eiropas Savienības, Eiropas Ekonomikas zonas valstu pilsoņi vai Latvijas Republikas nepilsoņi;  2) tiem ir augstākā izglītība inženierzinātnēs, vadības zinībās, dabaszinātnēs, matemātikā vai informācijas tehnoloģijās;  3) tiem ir starptautiski atzīts kvalifikācijas dokuments:  a) starptautiski atzīts informācijas sistēmu auditora sertifikāts vai informācijas sistēmu drošības auditora sertifikāts;  c) starptautiski atzīts informācijas sistēmu drošības pārvaldības sertifikāts;  d) starptautiski atzīts ielaušanās un ievainojamības testēšanas profesionāļa sertifikāts.  Vienlaikus tika secināts, ka juridiskā persona var veikt ārējo drošības pārbaudi, ja visi 3.punktā norādītie kvalifikācijas dokumenti ir kādam (vienam vai vairākiem) no pārbaudes veikšanā iesaistītajiem darbiniekiem. Proti, visi nepieciešamie sertifikāti var būt vienai personai, kas veiks pārbaudi, vai vairākām personām kopā.  Svarīgi, ka pārbaudes veikšanā iesaistītajai ekspertu komandai ir zināšanas visos 3.punktā minētajos jautājumos, ko apliecina starptautiski atzīti sertifikāti. Piemēram, ja pārbaudi veic trīs ekspertu komanda – vienam ekspertam ir drošības auditora sertifikāts, otram - sertifikāts informācijas sistēmu drošības pārvaldībā, trešajam ekspertam no trim ekspertu komandas ir ielaušanās un ievainojamības testēšanas profesionāļa sertifikāts. Tādējādi visai ekspertu komandai, kas veiks EDLUS drošības pārbaudi, kopumā ir nodrošināts nepieciešamo zināšanu apjoms informācijas sistēmu pārbaudē, ko apliecina starptautiskie sertifikāti.  Ārējās drošības pārbaudes veikšana un attiecībā uz to izvirzāmie nosacījumi tika vērtēti un noteikti, ņemot vērā to, ka EDLUS būvniecībā ieviesta, lai mazinātu ēnu ekonomiku vienā no ēnu ekonomikas vissmagāk skartajām nozarēm, kā arī sekmētu godīgu konkurenci un nodokļu nomaksu. Lai minēto sasniegtu, būtiski ir nodrošināt, ka darba laika reģistrācijai un uzskaitei būvlaukumā tiek lietota EDLUS, kas atbilst normatīvajos aktos noteiktajām prasībām, ka EDLUS satur pilnīgus un nemainītus datus, kā arī tiek mazināts risks neautorizētām un nesankcionētām darbībām EDLUS.  Ņemot vērā minēto, ārējās drošības pārbaudes veikšanas mērķis ir:  - pārliecināties, ka EDLUS tiek nodrošināta informācijas integritāte (pilnīgas un nemainītas informācijas saglabāšana) un informācijas konfidencialitāte (informācijas nodošana tikai tām personām, kuras ir pilnvarotas to saņemt un lietot);  - pārliecināties, ka tiek aizsargāti EDLUS informācijas resursi (datnes, arī tās, kuras satur sistēmā glabājamo, apstrādājamo un sistēmas lietotājiem pieejamo informāciju, un sistēmas dokumentāciju) un EDLUS tehniskie resursi (datori, programmatūra, datu nesēji, datortīkla iekārtas un citas tehniskās iekārtas, kuras nodrošina sistēmas darbību un kuras piegādā/nodrošina sistēmas pārzinis);  - novērtēt EDLUS drošības apdraudējumus, t.sk., sistēmas drošības riskus;  - novērtēt EDLUS atbilstību likuma “Par nodokļiem un nodevām” XIV nodaļā noteiktajām prasībām.  Juridiskajai personai, kas veiks ārējo drošības pārbaudi EDLUS, ir jānodrošina, ka tās pārbaudes veikšanā iesaistītie darbinieki ir eksperti informācijas tehnoloģiju, t.sk., informācijas sistēmu drošības jautājumos – informācijas sistēmu drošības pārvaldībā un auditā. Nosakot stingras un precīzas prasības personai, kas veiks EDLUS ārējo drošības pārbaudi, tiks mazināti riski, ka būvlaukumos lietotajos EDLUS dati, pārkāpjot likumā “Par nodokļiem un nodevām” noteiktās prasības, tiek laboti vai dzēsti ar mērķi slēpt vai samazināt ar nodokli apliekamos ienākumus.  Ņemot vērā to, ka EDLUS tiek reģistrēti, uzskaitīti un glabāti fizisko personu dati, būtiski ir nodrošināt EDLUS reģistrēto, uzskaitīto un glabāto fizisko personu datu aizsardzību, t.sk. attiecībā uz to, ka dati netiek izpausti trešajām valstīm ārpus Eiropas Savienības un Eiropas Ekonomikas zonas. Tādējādi Ministru kabineta noteikumi paredz, ka EDLUS ārējo drošības pārbaudi var veikt juridiskā persona, kas ir reģistrēta Eiropas Savienības vai Eiropas Ekonomikas zonas dalībvalstī, kura apstrādā pārbaudes laikā iegūto informāciju vienīgi Eiropas Savienības un Eiropas Ekonomikas zonas valstu teritorijā, kā arī šajā pārbaudes veikšanā iesaistītie darbinieki ir Eiropas Savienības, Eiropas Ekonomikas zonas valstu pilsoņi vai Latvijas Republikas nepilsoņi.  Informācijas sistēmu auditora sertifikāts vai informācijas sistēmu drošības auditora sertifikāts  Informācijas sistēmu auditora sertifikāts (piemēram, CISA (*Certified Information Systems* Auditor) vai līdzvērtīgs) vai informācijas sistēmu drošības auditora sertifikāts ((C)ISSA (*Certified Information Systems Security Auditor*) vai līdzvērtīgs) personai, kas veiks EDLUS ārējo drošības likuma “Par nodokļiem un nodevām” XIV nodaļā noteiktajām prasībām pārbaudi, ir nepieciešams, lai nodrošinātu kvalitatīvu audita veikšanu. Starptautiski atzīts auditora sertifikāts sekmē, ka audits notiek metodiski un ar sistemātisku pieeju, tādejādi nodrošinot uzticamību, ka pārbaude nav veikta formalitātes dēļ. Starptautisks sertifikāts apliecina, ka ekspertam ir pietiekamas zināšanas un pieredze veikt informācijas sistēmas drošības vai atbilstības pārbaudi noteiktiem kritērijiem, piemēram, likuma normām.  Sertificēta informācijas sistēmas auditora iesaiste EDLUS ārējās drošības pārbaudē sekmēs EDLUS atbilstošas kontroles sistēmas ieviešanu un nodrošināšanu EDLUS.  Informācijas sistēmu drošības pārvaldības sertifikāts.  Sertifikāti informācijas sistēmu drošības pārvaldībā (piemēram, *ISO/IEC 27001 Lead Auditor*, CISSP (*Certified Information Systems Security Professional*), CISM (*Certified Information Security Manager*) vai līdzvērtīgs) personai, kas veiks EDLUS ārējo drošības pārbaudi, ir nepieciešams, lai nodrošinātu, ka minēto pārbaudi veic persona, kas ir eksperts (kura zināšanas apliecina starptautiski atzīts sertifikāts) informācijas drošības pārvaldībā un kas pārzina informācijas drošības risku pārvaldību. Šādas zināšanas nepieciešamas, lai pārliecinātos, ka informācijas sistēmu drošības pārvaldības procesi tiek ievēroti EDLUS izstrādē, izmaiņu veikšanā un uzturēšanā. Tādējādi savlaicīgi tiktu identificēti un novērsti EDLUS informācijas drošības riski, kā arī EDLUS drošības un risku pārvaldība tiktu organizēta atbilstoši labākajai informācijas tehnoloģiju industrijas starptautiski atzītai praksei.    Ielaušanās un ievainojamības testēšanas profesionāļa sertifikāts.  Ielaušanās un ievainojamības testēšanas profesionāļa sertifikāts (CEH (*Certified Ethical Hacker*), CPTE (*Certified Penetration Testing Engineer*), GPEN vai līdzvērtīgs) personai, kas veiks EDLUS drošības testus, ir nepieciešams, lai nodrošinātu, ka tiek identificētas un novērstas EDLUS drošības ievainojamības iespējas, tādējādi mazināti riski EDLUS ārējo uzbrukumu iespējamībai, kas var ietekmēt EDLUS informācijas integritāti un informācijas konfidencialitāti.  Likumā “Par nodokļiem un nodevām” ietvertais regulējums EDLUS ieviešanai būvniecības nozarē un VEDLUDB izveidei primāri ir saistīts ar nodokļu politiku un informācijas iegūšanu nodokļu administrēšanas vajadzībām.  Laika periodā no 2015.gada 1.janvāra līdz 2019.gada 30.jūnijam būvniecības nozarē veikta 1071 pārbaude, no kurām 846 gadījumos konstatēti pārkāpumi.  Periodā no 2017.gada 1.oktobra, pēc EDLUS ieviešanas būvniecības nozarē, uzņēmumos, kur darbinieki reģistrējas EDLUS, ievērojami ir palielinājušās darba algas darbiniekiem.  Pārbaudēs konstatētais liecina, ka EDLUS disciplinē uzņēmumus attiecībā uz darba laika uzskaiti. Uzņēmumi, t.sk. apakšuzņēmumi, apzinās, ka EDLUS reģistrēto darbinieku darba laika stundu skaitu nevar neuzrādīt darba laika tabelēs grāmatvedībā, tagad ir iespējams pārbaudīt un salīdzināt faktiski nostrādāto stundu skaitu objektā ar grāmatvedības uzskaitē uzrādīto darba laiku.  Taču VID veiktajos kontroles pasākumos konstatēts, ka EDLUS auditācijas pierakstos nav pilnīga informācija. Līdz ar to pastāv risks, ka veikta jau reģistrētās informācijas grozīšana vai dzēšana.  Ņemot vērā, ka, izvērtējot auditācijas pierakstu saturu, nav iespējams konstatēt, vai ir bijusi manipulācija ar datiem, vai nav veikta jau reģistrētās informācijas grozīšana vai dzēšana, nepieciešams nodrošināt tādu EDLUS funkcionalitāti, lai visas EDLUS veiktās darbības saglabātos auditācijas pierakstos.  Arī likumā “Par nodokļiem un nodevām” noteikts, ka EDLUS attiecībā uz sistēmas informācijas resursiem [programmatūru, datnēm (arī tām, kas satur sistēmā glabājamo, apstrādājamo un sistēmas lietotājiem pieejamo informāciju) un sistēmas dokumentāciju (programmatūras projektējuma apraksts, kurā aprakstīts kā programmatūras prasību specifikācijā uzskaitītās prasības tiks translētas konkrētajā sistēmas izstrādes vidē, un kuru nosaka vairāki standarti. Kā Latvijā biežāk lietotos standartus var minēt: ANSI/IEEE Std. 1016-1998, IEEE Recommended Practice for Sowftware Design Description un LVS 72:1996, “Ieteicamā prakse programmatūras projektējuma aprakstīšanai”)] izmanto programmatūru, ar kuru veic auditācijas pierakstus, reģistrējot datus par notikumiem sistēmā, lai nodrošinātu iespēju novērtēt to ietekmi uz sistēmas drošību, un vienlaicīgi gadījumos, ja EDLUS tiek konstatēti nekorekti (kļūdaini vai nepareizi) reģistrēti dati, datus drīkst koriģēt, nodrošinot EDLUS notikumu auditācijas pierakstus, kuros ietverta informācija par attiecīgajām korekcijām, tajā skaitā identificējoša informācija par korekcijas veicēju, korekcijas veikšanas datumu un laiku, veikto korekciju (dati dzēsti, laboti, mainīti vai papildināti) un koriģētajiem datiem (vērtība pirms un pēc labošanas vai mainīšanas).  Lai nodrošinātu minēto prasību izpildi, ir nepieciešams noteikt prasības auditācijas pierakstu veidošanai, uzglabāšanai un izsniegšanai, tādejādi likumā “Par nodokļiem un nodevām” tika dots deleģējums Ministru kabinetam noteikt prasības auditācijas pierakstu veidošanai, uzglabāšanai un izsniegšanai.  EDLUS:  - tiks nodrošināta EDLUS veikto darbību ar likumā “Par nodokļiem un nodevām” noteiktajiem elektroniskās darba laika uzskaites sistēmā reģistrējamiem un uzkrājamiem datiem (t.sk., pieslēgšanās EDLUS un atslēgšanās no EDLUS) saglabāšana auditācijas pierakstos operācijām, kuras EDLUS veiktas tiešsaistē, kā arī tām operācijām, kuras veiktas EDLUS (pilnībā vai kādai sastāvdaļai) atrodoties autonomā režīmā tehnisku iemeslu dēļ, ja veiktās operācijas dati 10 minūšu laikā no operācijas veikšanas brīža līdz, piemēram, savienojuma atjaunošanai, tiek reģistrēti EDLUS un saglabāti auditācijas pierakstos un, ja atrodoties autonomā režīmā EDLUS sastāvdaļa nodrošina datu uzglabāšanu līdz nodošanai EDLUS. Operācijām, kuras tiks saglabātas EDLUS auditācijas pierakstos, ar 11 minūti tiks piešķirta īpaša pazīme;  - definē lomas, katrai lomai piesaistot veicamās darbības.  - ja sistēmā tiek veiktas automatizētas darbības, tai skaitā, izmantojot kodā iestrādātas lomas, kas veiktas ar likumā “Par nodokļiem un nodevām” noteiktajiem elektroniskās darba laika uzskaites sistēmā reģistrējamiem un uzkrājamiem datiem, tad šīm darbībām ir jābūt dokumentētām un jābūt iekļautām auditācijas pierakstos; - lomu izveidi vai izdzēšanu, tiesību piešķiršanu vai tiesību mainīšanu, kā arī objektu (programmu datņu un katalogu) tiesību izveidi vai maiņu, veido auditācijas pierakstos atsevišķā datu bāzes tabulā vai no datu bāzes izdalītā datnē. Līdz ar to, ja auditācijas pieraksti tiek glabāti datu bāzes tabulā(s), tad mainoties “*Entity schema*” datu bāzes diagrammai, tie ir jādefinē ar jaunas aktivitātes lomām vai analoģiski atsevišķi datnē tiek glabāti auditācijas pierakstos;  - lomu izveidi vai izdzēšanu, tiesību piešķiršanu vai tiesību mainīšanu, kā arī objektu (programmu datņu un katalogu) tiesību izveidi vai maiņu darbības apraksta kā saskarnes elementu kopu; Saskarne (*inerface*,  lietotājam redzamā [sistēmas](https://lv.wikipedia.org/wiki/Sist%C4%93ma) daļa) sastāv no daudzām darbībām, katrai darbībai ir savas funkcijas. Piemēram, saskarnē ir poga “Izveidot jaunu lietotāju” vai “Piešķirt jaunas tiesības”. Visas darbības, kuras veiktas izmatojot saskarnes elementus, jāsaglabā auditācijas pierakstos. Auditācijas pieraksti tiek veikti arī par darbībām, kuras veiktas datu bāzē.  - katram jaunam EDLUS veiktās darbības ierakstam, kurš tiek saglabāts auditācijas datos jānodrošina aizsardzības risinājums pret neatļautu tīšu vai netīšu datu maiņu, grozīšanu, bojāšanu, iznīcināšanu, pasliktināšanu, aizklāšanu vai nepatiesa informācijas ievadīšanu. Viens no iespējamiem risinājumiem, lai nodrošinātu aizsardzības risinājumu auditācijas pierakstu datu integritātei - katram ierakstam aprēķināt kontrollsummu, izmantojot blokķēžu *(Hash*) metodi. EDLUS veikto darbību ierakstu aizsardzības nodrošināšanai var izvēlēties arī citu tehnisko risinājumu;  - ja izmanto kontrolsummu *Hash*, tiks nodrošināts, ka tās aprēķinu veic no visiem attiecīgā ieraksta piederīgajiem laukiem, aprēķinā iekļaujot iepriekšējā ieraksta norādīto *SHA-256*, *SHA-384 vai SHA-512*  kontrolsummu. Tiks nodrošināts, ka visās EDLUS datnēs visu ierakstu *Hash* veidos nepārtrauktu *Hash* ķēdi, kura nedrīkstēs tikt pārtraukta;  - informāciju par veiktajām darbībām EDLUS glabā datnēs, katram pārskata periodam (t.i., par katru kalendāro dienu) veidojot savu datni, kuru slēdz vienu reizi diennaktī (t.i., ne vēlāk kā konkrētās kalendārās dienas pulksten 00:00). Vienu reizi diennaktī šai datnei (t.i., par katru kalendāro dienu) gan aprēķina kontrolsummu, izmantojot kontrolsummas *(Hash*) metodi, gan to vienu reizi diennaktī nodod VEDLUDB. Ja pēc tam, kad kalendārās dienas auditācijas pierakstu datu kopas kontrolsumma ir nodota iekļaušanai VEDLUDB, attiecīgajā kalendārajā dienā tiek veiktas darbības EDLUS, tad šo darbību auditācijas pierakstu kopu iekļauj nākamās kalendārās dienas kontrolsummas aprēķinā. Vienlaikus, ja tiek veiktas darbības ar EDLUS glabātajiem datiem pēc tam, kad darbi būvlaukumā ir pabeigti (proti, būvdarbu žurnālā veikts ieraksts par būvdarbu pabeigšanu, vai, ja saskaņā ar normatīvajiem aktiem būvdarbu žurnāls nav nepieciešams, būvdarbi būvlaukumā uzskatāmi par pabeigtiem atbilstoši būvniecību reglamentējošiem normatīvajiem aktiem), tad auditācijas pierakstu datu kopas kontrolsummu VEDLDUDB nodod ne vēlāk kā līdz darbību veikšanas mēnesim sekojošā mēneša 15.datumam;  - nodrošinās auditācijas pierakstos neveiksmīgas autentifikācijas gadījumu saglabāšanu, kad bez EDLUS pārziņa atļaujas vai, izmantojot citai personai piešķirtas tiesības, notiks piekļūšana EDLUS datiem vai auditācijas pierakstiem;  - tiks nodrošināts, ka EDLUS veikto darbību audita pieraksts sastāvēs no noteiktas informācijas.  EDLUS veikto darbību audita pierakstā uzrādāmā informācija ir noteikta Ministru kabineta noteikumu projekta 1.pielikumā.  Laukā “darbības veids” ir jānorāda katras veiktās darbības veida nosaukums, piemēram, pieslēgšanās sistēmai, pieslēgšanās mobilajai lietotnei, neveiksmīga autentifikācija, jauna lietotāja reģistrācija sistēmā; jauna būvobjekta reģistrācija sistēmā.  Līdz ar to EDLUS funkcionalitāte ļaus nodrošināt datu ticamību un to izmantošanu VID nodokļu administrēšanas procesā, kā arī citām uzraudzības iestādēm palīdzēs efektīvāk kontrolēt darba laika uzskaiti būvniecībā un vienlaicīgi arī uzlabot situāciju attiecībā uz nodokļu nomaksu par nodarbinātajiem būvniecības nozarē. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Finanšu ministrija, Būvniecības valsts kontroles birojs, Valsts ieņēmumu dienests, Valsts darba inspekcija, Centrālā statistikas pārvalde, Latvijas Būvuzņēmēju partnerība. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attiecas uz galveno būvdarbu veicēju, apakšuzņēmēju un personām, kas nodarbinātas jaunas trešās grupas būves būvniecībā vai būvdarbos, kuru izmaksas veido 350 000 *euro* vai vairāk (atbilstoši likuma “Par Nodokļiem un nodevām” 107. pantam (spēkā no 2020.gada 1.janvāra).  Katrā konkrētā laika periodā objektu skaits, kas atbilst jaunas trešās grupas būvju vai būvdarbu, kuru izmaksas veido 350 000 euro vai vairāk, ir atšķirīgs. Atbilstoši faktiskajam objektu skaitam un to lielumam tiek piesaistīti būvdarbu veicēji, apakšuzņēmēji un būvlaukumā nodarbinātās personas. Šobrīd aktīvo būvkomersantu skaits ir 5996 (Būvkomersantu reģistra dati uz 01.10.2019.), savukārt būvniecībā nodarbināto personu skaits ir 69 450 (Eurostat dati). |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumiem par vienotās elektroniskās darba laika uzskaites datubāzi tiek risināti tādi nozīmīgi jautājumi, kā ēnu ekonomikas mazināšana, nepareiza darba laika uzskaite būvniecībā, nodokļu nomaksas veicināšana. Noteikumi radīs papildus administratīvo slogu galvenajiem būvdarbu veicējiem nodrošinot EDLUS datu nodošanu un informācijas ievadīšanu VEDLUDB. |
| 3. | Administratīvo izmaksu monetārs novērtējums | Nav iespējams noteikt. |
| 4. | Atbilstības izmaksu monetārs novērtējums | Nav iespējams noteikt. |
| 5. | Cita informācija | Datu nodošanai no EDLUS uz VEDLUDB līdzekļi nav nepieciešami. Savukārt, lai EDLUS varētu nodrošināt noteikumu projekta IV nodaļā noteiktās prasības, programmētājiem EDLUS jāizveido vienreizēja programma, kura veic *Hash* kontrollsumas aprēķināšanu atbilstoši *“Secure Hash Standard (SHS) (FIPS PUB 180-4)”*. Aptuvenās izmaksas vienam EDLUS lietotājam ir 10 – 20 programmētāja darba dienas. Ņemot vērā, ka izmaksu intervāls ir diezgan plašs un atkarīgs arī no konkrētā programmētāja darba kapacitātes un atalgojuma, izdevuma apjoms vienai personai un mērķgrupai kopumā precīzi nav nosakāms.  Tehniskie pilnveidojumi informācijas sistēmām nav nepieciešami. Datu apmaiņa notiks, izmantojot esošās būvniecības informācijas sistēmas saskarnes. VID Datu noliktavas sistēmas izmaiņu izmaksas orientējoši var sastādīt 24662 EUR (ar PVN). Nepieciešamie finanšu līdzekļi izmaiņu veikšanai VID informācijas sistēmās tiks nodrošināti no piešķirtā finansējuma VID dotācijas budžetā. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts sabiedrībai publiski ir pieejams kopš 2019.gada 8.augusta Ekonomikas ministrijas tīmekļvietnē https://em.gov.lv/lv/par\_ministriju/ sabiedribas\_lidzdaliba/diskusiju\_dokumenti/, kā arī pēc izsludināšanas Valsts sekretāru sanāksmē būs pieejams Ministru kabineta tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2019.gada 8.augustā tika publicēts Ekonomikas ministrijas tīmekļvietnes sadaļā “Sabiedrības līdzdalība”, aicinot sabiedrības pārstāvjiem rakstveidā sniegt viedokli par noteikumu projektu. |
| 3. | Sabiedrības līdzdalības rezultāti | Par noteikumu projektiem Sabiedrības līdzdalības ietvaros līdz 2019.gada 22.augustam tika saņemti SIA “Latvijas Mobilais Telefons”, Latvijas Būvuzņēmēju partnerības, Būvniecības valsts kontroles biroja un Finanšu ministrijas viedokļi, kas pamatā tika ņemti vērā. Sabiedrības līdzdalības apkopotā tabula publicēta Ekonomikas ministrijas tīmekļvietnē [https://em.gov.lv/lv/par\_ministriju/ sabiedribas\_lidzdaliba/diskusiju\_dokumenti/](https://em.gov.lv/lv/par_ministriju/sabiedribas_lidzdaliba/diskusiju_dokumenti/). |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests, Valsts darba inspekcija, Būvniecības valsts kontroles birojs, Ekonomikas ministrija, Centrālā statistikas pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo institūciju un cilvēkresursu ietvaros.  Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Iesniedzējs:

Ekonomikas ministrs Ralfs Nemiro

Vīza: Ēriks Eglītis

Mālnieks 67013086

[Andris.Malnieks@em.gov.lv](mailto:Andris.Malnieks@em.gov.lv)